CELEX: 32021D0660
Language: ro
Date: 2021-04-19 00:00:00
Title: Decizia (UE) 2021/660 a Comisiei din 19 aprilie 2021 de modificare a Deciziei (UE) 2020/491 privind scutirea de taxe la import și exonerarea de TVA la importuri, acordate pentru mărfurile necesare pentru combaterea efectelor epidemiei de COVID-19 în cursul anului 2020 [notificată cu numărul C(2021) 2693]

23.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 140/10
               
            
         DECIZIA (UE) 2021/660 A COMISIEI
         din 19 aprilie 2021
         de modificare a Deciziei (UE) 2020/491 privind scutirea de taxe la import și exonerarea de TVA la importuri, acordate pentru mărfurile necesare pentru combaterea efectelor epidemiei de COVID-19 în cursul anului 2020
         
            
               [notificată cu numărul C(2021) 2693]
            
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/132/CE a Consiliului din 19 octombrie 2009 de stabilire a domeniului de aplicare a articolului 143 literele (b) și (c) din Directiva 2006/112/CE în ceea ce privește scutirea de la taxa pe valoarea adăugată a anumitor importuri finale de bunuri (1), în special articolul 53 primul paragraf,
         având în vedere Regulamentul (CE) nr. 1186/2009 al Consiliului din 16 noiembrie 2009 de instituire a unui regim comunitar de scutiri de taxe vamale (2), în special articolul 76 primul paragraf,
         întrucât:
         
                     (1)
                  
                  
                     Decizia (UE) 2020/491 a Comisiei (3), astfel cum a fost modificată ultima dată prin Decizia (UE) 2020/1573 (4), acordă scutiri de taxe la import și exonerare de taxa pe valoarea adăugată („TVA”) la importurile de mărfuri necesare pentru combaterea efectelor epidemiei de COVID-19, până la 30 aprilie 2021.
                  
               
                     (2)
                  
                  
                     La 3 martie 2021, Comisia a consultat statele membre în legătură cu necesitatea unei alte prelungiri, în conformitate cu considerentul 5 din Decizia (UE) 2020/491; în urma acestei consultări, statele membre au solicitat prelungirea perioadei de aplicare a scutirii și exonerării.
                  
               
                     (3)
                  
                  
                     Importurile efectuate de statele membre în temeiul Deciziei (UE) 2020/491 au permis organizațiilor de stat sau organizațiilor aprobate de către autoritățile competente din statele membre să aibă acces la medicamentele, la echipamentele medicale și la echipamentele individuale de protecție necesare pentru care există un deficit. Statisticile comerciale pentru astfel de mărfuri indică faptul că importurile aferente sunt în scădere, dar rămân semnificative. În pofida începerii vaccinării în toate statele membre și a unei serii de măsuri luate pentru a preveni răspândirea virusului, numărul infecțiilor cu COVID-19 din statele membre prezintă încă riscuri pentru sănătatea publică. Întrucât în statele membre se raportează în continuare lipsuri de materiale necesare pentru combaterea pandemiei de COVID-19, este necesar să se prelungească perioada de aplicare a scutirii de taxe la import și a exonerării de TVA prevăzute în Decizia (UE) 2020/491.
                  
               
                     (4)
                  
                  
                     În consecință, termenul-limită pentru raportarea de către statele membre în legătură cu îndeplinirea obligațiilor în temeiul Deciziei (UE) 2020/491 trebuie de asemenea prelungit.
                  
               
                     (5)
                  
                  
                     La 25 martie 2021, statele membre au fost consultate cu privire la prelungirea solicitată în conformitate cu articolul 76 primul paragraf din Regulamentul (CE) nr. 1186/2009 și cu articolul 53 primul paragraf din Directiva 2009/132/CE.
                  
               
                     (6)
                  
                  
                     Prin urmare, Decizia (UE) 2020/491 trebuie modificată în consecință,
                  
               ADOPTĂ PREZENTA DECIZIE:
         
            Articolul 1
            Decizia (UE) 2020/491 se modifică după cum urmează:
            
                        1.
                     
                     
                        La articolul 2, partea introductivă se înlocuiește cu următorul text:
                        „Până la 30 aprilie 2022, cel târziu, statele membre trebuie să comunice Comisiei următoarele informații:”.
                     
                  
                        2.
                     
                     
                        La articolul 3, primul paragraf se înlocuiește cu următorul text:
                        „Articolul 1 se aplică importurilor efectuate de la 30 ianuarie 2020 până la 31 decembrie 2021.”
                     
                  
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 19 aprilie 2021.
            
               
                  Pentru Comisie
               
               Paolo GENTILONI
               
                  Membru al Comisiei
               
            
         
         
            (1)  JO L 292, 10.11.2009, p. 5.
         
            (2)  JO L 324, 10.12.2009, p. 23.
         
            (3)  Decizia (UE) 2020/491 a Comisiei din 3 aprilie 2020 privind scutirea de taxe la import și exonerarea de TVA la importuri, acordate pentru mărfurile necesare pentru combaterea efectelor epidemiei de COVID-19 în cursul anului 2020 (JO L 103I, 3.4.2020, p. 1).
         
            (4)  Decizia (UE) 2020/1573 a Comisiei din 28 octombrie 2020 de modificare a Deciziei (UE) 2020/491 privind scutirea de taxe la import și exonerarea de TVA la importuri, acordate pentru mărfurile necesare pentru combaterea efectelor epidemiei de COVID-19 în cursul anului 2020 (JO L 359, 29.10.2020, p. 8).